അപ്പുണ്ണി തരകൻ

ഉടുത്തൊരുക്കലെന്ന കഥകളിയിലെ "വസ്ത്രാലങ്കാരം" നിർവഹിക്കുന്ന കേരളീയനായ കലാകാരനാണ് മാങ്ങോട് നമ്പ്യാരത്ത് അപ്പുണ്ണി തരകൻ (മരണം : 23 ജനുവരി 2025).  'അണിയറത്തമ്പുരാൻ' എന്ന് അറിയപ്പെട്ടിരുന്ന ഇദ്ദേഹം  കഥകളിയിലെ അണിയറകലാകാരന്മാരുടെ പ്രധാനാചാര്യൻ കൂടിയാണ്. കഥകളി ആചാര്യന്മാരായ ഗുരു കുഞ്ചുക്കുറുപ്പ്, കവളപ്പാറ നാരായണൻനായർ, കോപ്പൻ നായർ, കലാമണ്ഡലം കൃഷ്ണൻനായർ, വാഴേങ്കട കുഞ്ചുനായർ, ഗുരു ചാത്തുപ്പണിക്കർ, കീഴ്പടം കുമാരൻ നായർ, കലാമണ്ഡലം രാമൻകുട്ടിനായർ, കലാമണ്ഡലം പദ്മനാഭൻ നായർ, കലാമണ്ഡലം ഗോപി, സദനം കൃഷ്ണൻകുട്ടി തുടങ്ങി നിരധി കഥകളി ആചാര്യന്മാരെ ഉടുത്തുകെട്ടിക്കാൻ അവസരം ലഭിച്ചിട്ടുണ്ട്.

ജീവിതരേഖ
കുഞ്ഞൻ തരകന്റെയും കുട്ടി പെണ്ണമ്മയുടെയും മകനായി, 1928 ഓഗസ്റ്റ് 3 ന് പാലക്കാട് ജില്ലയിലെ ചെർപ്പുളശ്ശേരിക്കടുത്തു മാങ്ങോട് ജനനം. നാലാം ക്ളാസിൽ പഠനം പാതിവഴിയിൽ ഉപേക്ഷിച്ച്  ഉപജീവനമാർഗം തേടി വാഴേങ്കട ക്ഷേത്രത്തിലെത്തി. അക്കാലത്ത് കഥകളിയുടെ അണിയറപ്രവർത്തകരിൽ പ്രശസ്തനായിരുന്ന, സഹോദരി കുഞ്ഞിമാളു അമ്മയുടെ ഭർത്താവ് കൊല്ലങ്കോട് ശങ്കരൻ എന്നറിയപ്പെട്ടിരുന്ന പാമ്പത്ത് ശങ്കരന്റെ അടുത്ത് നിന്ന് ഉടുത്തൊരുക്കൽ പഠിച്ചു. ഒളപ്പമണ്ണ മനയിലെ കളിയോഗത്തിൽ അണിയറക്കാരനായാണു തുടക്കം. പതിനെട്ടാം വയസ്സിൽ സ്വതന്ത്രമായി ജോലി തുടങ്ങി.

അൻപതാം വയസ്സിൽ കേരള കലാമണ്ഡലത്തിൽ സ്ഥിരം ജീവനക്കാരനായി, 1984 ൽ വിരമിച്ചു. കലാമണ്ഡലം അധ്യക്ഷനായിരുന്ന കവി ഒളപ്പമണ്ണ സുബ്രഹ്മണ്യൻ നമ്പൂതിരിപ്പാടിന്റെ സഹായത്തിലായിരുന്നു അപ്പുണ്ണി തരകന് കലാമണ്ഡലത്തിൽ ജോലി ലഭിക്കുന്നത്. അതുവരെ അണിയറക്കാരൻ എന്ന തസ്തിക കലാമണ്ഡലത്തിൽ ഉണ്ടായിരുന്നില്ല. കോട്ടയ്ക്കൽ പിഎസ്‍വി നാട്യസംഘം, ഇരിങ്ങാലക്കുട ഉണ്ണായി വാര്യർ സ്മാരക കലാനിലയം, പേരൂർ സദനം കഥകളി അക്കാദമി എന്നിവിടങ്ങളിലും പ്രധാന അണിയറക്കാരനായിരുന്നു. 1953 ൽ കേരള സംസ്ഥാന സ്കൂൾ കലോത്സവം ആരംഭിച്ചത് മുതൽ തുടർച്ചയായി 55 വർഷം അപ്പുണ്ണി തരകൻ സ്കൂൾ കുട്ടികളെ കലോൽസവത്തിനായി കഥകളിവേഷം കെട്ടിച്ചിട്ടുണ്ട്.

പുരസ്കാരങ്ങളും അംഗീകാരങ്ങളും
 മികച്ച അണിയറ കലാകാരനുള്ള കേരള കലാമണ്ഡലം പുരസ്കാരം 2021
 കേരള കലാമണ്ഡലം മുകുന്ദരാജ പുരസ്കാരം
 കലാമണ്ഡലം കൃഷ്ണൻ നായർ അവാർഡ്
 കേരള സംഗീത നാടക അക്കാദമി അവാർഡ്
 മാങ്ങോട് ദേശം നൽകിയ വീരശൃംഖല
 വെള്ളിനേഴി ഒളപ്പമണ്ണ മന പ്രത്യേക അവാർഡ്
 കോഴിക്കോട് തോടയത്തിന്റെ അവാർഡ്

കുടുംബം
അദ്ദേഹത്തിനും ഭാര്യ പരേതയായ പാർവ്വതിക്കും കൂടി ഉണ്ണിക്കൃഷ്ണൻ, ശിവരാമൻ, മോഹനൻ, പരേതനായ ശങ്കരനാരായണൻ എന്നീ മക്കൾ ഉണ്ട്. ശിവരാമൻ കേരള കലാമണ്ഡലത്തിൽ അധ്യാപകനാണ്. ഇളയമകൻ മോഹനൻ ഉടുത്തൊരുക്കൽ കലാകാരനാണ്.

അവലംബം

വർഗ്ഗം:കഥകളി കലാകാരന്മാർ
വർഗ്ഗം:2025-ൽ മരിച്ചവർ
വർഗ്ഗം:ജനുവരി 23-ന് മരിച്ചവർ